Rune Kjølstad

Rune Kjølstad (født 17. desember 1962 i Røyken) er en norsk politiker (H) som var ordfører i Røyken kommune i 16 år fra 1999 til 2015. Fra 2015 og 2019 satt han i Buskerud fylkesting. Kjølstad var Høyres fylkesordførerkandidat i Buskerud ved valget i 2015. I 2018 ble han ansatt som daglig leder i Næringsforeningen i Drammensregionen.

Rune Kjølstad var først medlem i Fremskrittspartiet. Ved kommunevalget i 1979 ble FrP for første gang representert i kommunestyret i Røyken. Fra 1987 til 1995 satt Kjølstad også i fylkestinget. 

Fra 1989 overtok Rune Kjølstad stillingen som varaordfører i en alder av 27 år. Kjølstad var også fungerende ordfører tidvis fra 1989 til 1991 på grunn av at han vikarierte i Målfrid Borge (H) sitt fravær. Rune Kjølstad var på den tiden landets yngste fungerende ordfører. Til sammenligning var Jan Petersen 29 år da han ble valgt til ordfører i Oppegård i 1979. Kjølstads popularitet er kanskje en av mange forklaringer på hvorfor FrP gikk lite tilbake ved kommunevalget i Røyken i 1991 som ellers var et «katastrofevalg» for FrP på landsbasis. 

Etter FrPs dramatiske landsmøte i 1994 meldte Rune Kjølstad seg ut av partiet. Rune Kjølstad stilte ikke til valg i 1995. Dermed er perioden fra 1995 til 1999 hittil den eneste perioden Kjølstad ikke har sittet i kommunestyret i Røyken. I 1999 ble Kjølstad Høyres ordførerkandidat. De borgerlige partiene fikk flertall, og Kjølstad ble ordfører. Ved valgene i 2003, 2007 og 2011 gikk Høyre kraftig frem. De senere årene har Kjølstad vært blant Buskeruds mest populære ordførere. Etter 16 sammenhengende år som ordfører i Røyken for Høyre valgte Kjølstad å gå inn i fylkespolitikken i 2015.

 Referanser 

Kategori:Høyre-ordførere i Buskerud
Kategori:Ordførere i Røyken
Kategori:FrP-politikere i Buskerud